Նորամուծությունների ուղղությամբ Արմեն Բաղդասարյանի թիմն աշխատում է ամեն օր. դա են թելադրում թե´ ժամանակաշրջանը, թե´շուկան: Շուկայում այլ ներկայացուցիչների հայտնվելը Rocket-ի հիմնադիրը դրական ու ոգևորիչ է համարում: Ըստ նրա` մրցակցությունն է առաջ տանող ուժը, այն դրդում է անընդհատ աշխատել, մտածել, կատարելագործվել: Ասում է` այսօր նմանօրինակ գրեթե բոլոր ընկերություններն էլ, մեծ հաշվով, ֆունկցիոնալ առումով նման են. պատվիրատուն հավելվածի միջոցով պատվիրում է մեքենա, իմանում, թե ինչքան ժամանակից այն կլինի տեղում, իր հեռախոսով հետևում ընթացքին և այլն: Բայց տեղեկատվական տեխնոլոգիաների դարում օնլայն տաքսի ծառայությունների ֆունկցիոնալ հագեցվածության առկա մակարդակը բավարար չի համարում ծրագրավորման վեց լեզվի տիրապետող Արմեն Բաղդասարյանը. «Այս ոլորտում դեռ շատ անելիքներ կան: Հաճախորդները պատվեր տալու ժամանակ պետք է ընտրության լայն հնարավորություններ ունենան, ինչպես նաև կարելի է ավելի հետաքրքիր ու հագեցած դարձնել ուղևորության ընթացքը: Փակագծերը դեռ չեմ ուզում բացել, միայն ասեմ, որ մեր ծրագրավորողների թիմն աշխատում է այդ ուղղությամբ և շուտով կունենանք ֆունկցիոնալ առումով ավելի հագեցած ու շահավետ ծառայություն: Որոշ նորամուծություններ 6-8 ամսից արդեն կներդրվեն»: